XXXIV.  Bulla in gratia Alberti abbatis S. Theodardi.   (Anno 1145, Jun. 23) .[  Gall. Christ. Nov.,  XIII, Instr. 183.] CAP. XXXV.  Ad O[thonem] Lucensem episcopum.   (Anno 1145, Junii 30.) [BALUZ.  Miscell. ed.  Luc., IV, 593.]
Author: Eugenius III

EUGENIUS episcopus, servus servorum Dei, venerabilibus fratribus ARNALDO Narbonensis archiepiscopo, et RAIMUNDO Tolosano episcopo, salutem et apostolicam benedictionem.

Veniens ad praesentiam nostram filius noster Albertus, S. Audardi abbas, cum quorumdam fratrum nostrorum litterarum attestatione, gravem in praesentia nostra querelam deposuit, quod Idelphonsus Tolosanus comes abbatiam Sancti Audardi violenter destruit, villae habitatores in abbatem et monachos consurgere, atque cum rebus et domibus suis ad alium locum transmigrare facit abbatem ipsum et monachos fugere et velut exsules ire compellit, duo castra in allodio ipsius monasterii, et tertium in terra quam ipsemet duobus millibus solidorum et ducentis eidem abbati vendiderat, ausu sacrilego construit, nec his contentus ad cumulum suae nequitiae graviora eis, videlicet poenam et mortem minatur. Quia igitur res ecclesiasticas tam praesumptuose pervadere quantum sacrilegum sit, quantaque animadversione puniendum fraternitati vestrae non credimus esse incognitum, per apostolica vobis scripta praecipiendo mandamus quatenus, dilatione remota, in unum convenientes, praefatum comitem ex nostra parte districte commoneatis ut praefatum abbatem et monachos suos in loco suo in pace manere permittat, castra in ipsius allodio monasterii aedificata diruat, et de damnis et illatis injuriis abbati et fratribus condigne satisfaciat, pravas quoque consuetudines quas in eadem abbatia et pertinentiis suis imposuisse dignoscitur, omnino aboleat. Quod si infra quadraginta dies post vestram commonitionem adimplere contempserit, in tota civitate ipsa Tolosa et in episcopatu, qui sub ipsius potestate est, divina prohibemus officia celebrari praeter baptisma et poenitentiam morientium. Vos autem ipsum interdictum, donec supra dicto modo satisfaciat, observari firmiter faciatis. Si vero nec resipuerit et in eadem malitia perseverare praesumpserit, dissimulare non poterimus quin B. Petri manus et nostras in personam ipsius extendamus. Datum Viterbii, nono Kalendas Julii. EUGENIUS episcopus servus servorum Dei, venerabili fratri O. Lucano episcopo salutem et apostolicam benedictionem. Perlatus est clamor ad aures nostras, quod prior Sancti Angeli et fratres sui ea quae praedecessor noster felicis memoriae PP. Lucius super ecclesia S. Salvatoris praecepit, negligant observare. Quia igitur ipsius mandata tanquam nostra irrefragabiliter volumus observari, per apostolica tibi scripta praecipimus, quatenus eidem priori ex nostra parte praecipias, ut sicut idem praedecessor noster viva voce per obedientiam ei praecepit, quod Innocentius et Coelestinus sanctae memoriae, praedecessores nostri praeceperunt, et quod ipse in manu dilecti filii nostri, G. presbyteri cardinalis SS. Laurentii et Damasi sacramento firmavit, tam ipse quam fratres sui irrefragabiliter observent: illos vero qui super eamdem S. Salvatoris ecclesiam lapides projecerunt, vel assultum in ea fecerunt, donec de tanto sacrilegio satisfaciant pro excommunicatis habeas. Si autem praefatus prior vel fratres sui vel parochiani super eamdem S. Salvatoris ecclesiam vel personas seu res ejusdem ecclesiae fratres S. Fridiani aliquando infestare praesumpserint, ex tunc in ipsa Sancti Angeli ecclesia divina prohibemus officia celebrari. Data Viterbii, II Kal. Julii.